Risan

**Risan** (*Risano* par Talian) al è une frazion dal comun di Pavie, plaçade tal Friûl di Mieç, i abitans si clamin "Risanês". Le  geografichis de place; le alteçe sul livel dal mar a jé di 58 metros. Patron dal paîs al è San Cançian martar che si festege al 30 di Mai, le fieste dal "Perdon" a je dedicade a le Madone de cinturie e si festege le quarte domenie di Avost. Al paìs al è, plui o mancul, a mieze strade fra Udin e Palme; al à, pressepôc, 800 abitans.

## Un pocje di storie

Tai antics libris de plevanîs di Aquilee si cjate scrit chist elenc: "Villa Lavariani - Villa de Bicinico - Villa de Gresie (Griis) - Villa Cuchane - Villa S. Stephani - Villa Tisani - Villa Persereani - Villa de Lauzacho - Villa de Chiasotis - Villa de Risano - Villa de Curtiel

Sul glossari dal Prampero, al document plui vecjo dulà che si mençone Risàn di bessôl (e, probabilmentri, cun plevanie autonome) al è tal 1248 fevelânt di "Michael Decanus de Risano". Il decan al ere chel cal comandave le riunions de "vicinie" (cjâfs di famee). 

In chel timp Risàn al è disòt al domini Patriarcjâl (Patriarcât di Aquilee) e al reste fin tal 1420. Dopo, fin tal 1787, al paîs al passe sot Vignesie.

Al cûr pui antîc dal borc al ere dongje da glesie parochiâl, ancje se li cjasis e son stadis rogoladis ator i secui XVIII-XIX, dome dongje dal poç in piere si viôt une costruzion dal mil e cinc cent cirche.

Altris cjasis contadinis, che e dan sule strade cule cort par dentri, si cjatin lunc al troi c’al puarte ale biele gleseute dal mil e cinc cent de “Santissime Trinitât” passant devant de bande dal soreli a mont de vile dai conts Gricui (par talian *Agricola*, vué de aziende agricule Pighin) che comprent une so gleseute di famee, di front de vile sule stesse strade si cjate un cjasâl contadin cun puarticât (vué de famee Moschete) cun colonis in modon che al siare atôr un curtîl a U.

Di front de glesie si viôt un palaç di qualitât cun barcons ricuadrâs in piere e portâl cun architrâf, prime dai siôrs Orter e dopo dal istitût Renati di Udin vué deventade une locande cun sotet.

Une vore dongje di vile Gricûle e son costruzions paronâlis, sule strade, cun implant a U, le musis e an viarziduris in linie e disponudis in mût simetric cun ricuadris in piere, par dentri si cjatin pituris a fresc, (vué cjase Tavian, timp indaûr le farmacie) di front a je le colone di Sante Sabide.

Atris puescj di valôr come cjase Durîs, e son te place dal paîs, ducj cun portâi in architrâf di piere, qualchidun cun erald, bande dal soreli a mont a je vile Rizzani (zà cjase dal miedi Pinti e prime dai conts Blasuts di Udin) cun t’une cort d’onôr. Puescj rurâi di valôr pal ambient 'e son lunc dute le roe di Palme dulà che si cjate al mulin di Burel cul salt de aghe, sule muse cuintri le strade si viôt une piture a fresc, sul daûr si jeve le tôr di un mulin plui zovin, viars Lumignà e viars Cjasotis atris doi mulins Burel. 

Le Plêf di San Cançian a jè vignûde su slargjant tal mil e cinc cent le struture di une prime piçule glesie, esistente zà prime dal 1358, di cui 'e reste, quasi siguramentri, le part devant che a je caraterizade da tôr medioevâl deventade tôr cjampanarie tacade sule part frontâl dal edifici e poiant su dôs colonis.

## Storie plui resìnt

Tal periodi de ultime guêre Risan, soredut pe presinçe de stazion feroviarie e de piste di aviazion militâr fate dai Todescs, al devente un pont di riliêf e al testimonie le presinçe di ducj i principai contendens dal conflit e de liberazion scomençant dai Todescs (tancj di lôr chei che e vivin ancje te famèsi dal paîs) ai Cosacs ai Polacs fin ai partigjans.
Al paîs in ta chei ains al ere le tiarçe frazion par abitans dal comun di Pavie come che si viôt ancje de pagine dal "anuari gjenerâl d'Italie" dal 1938 chi ripuartade.

Propit pe impuartance in chei ains al pais, e le so piste di aviazion, tal 1952 al ricêf le visite di Dwight David "Ike" Eisenhower, comandant in cjâf de fuarçis aleadis in Europe e che al deventarà dal 1953 al 1961 il 34° president dai Stâts Unîts di Americhe.

In tal 1963 i fradis Vigj, Ercole e Nando Pighin di Pordenon 'e comprin le tignude dai conts Gricui (Agricola par Talian), cule vile di famee, e fasin nassi a Risan une grande aziende agricule pe produzion di vins e pomis che deventarà une impuartant realtât economiche dal cumun e darà lavôr ancje a tancj risanês.

Un atri episodi degn di note riguardant le piste di aviazion di Risan al è dal 7 di avrîl dal 1970 quant che un aereo militâr (un Mig15) ongjerês (al timp le Ongjarie era dilà de "cortine di fiar" fasint part, duncje, dal "Pat di Varsavie") al ven ju a tiare e al pilota, tal Sandor Zoboki, al consegne le armis al guardian comunâl di che volte, Vigji Tusulin (Luigi Tosolini) di Cjasotis, fasint richieste uficiâl di "asîl politic".

Dal 1975 al 2015, an de sò muart, al è stât paîs di residençe e di ativitât artistiche di Arrigo Poz.

## Plevàns

## Fameis nobilis di Risan

*Gricui conts (Agricola-conti) siore famee udinese di conts (di pusibile origjin ebraiche), al palaç di famee al ere lì che ancje vué si cjate le omonime vie in laterâl di vie Liruti (clamade ancje "Androne dai Ebreos"), le primis notisis 'e son dai prins ains dal 1500, 'e fevelìn dal cont Gaspar marcjadant di lane.
*Cicogne conts (Cicogna-conti)
*Blasuts conts (Biasutti-conti)
*Orte (Orter)

## Galerie fotografiche : Puescj & Tradiziôns

Figure:Gleseute.jpg|Le gleseute de Santissime Trinitât
Figure:Interno gleseute.jpg|Le gleseute de Santissime Trinitât (dentri)
Figure:Vie Lumignà.jpg|Vie Lumignà cu le roe
Figure:Palafitìs.jpg|Vignesie in Friûl
Figure:Old.jpg|Le plaçe di une volte
Figure:Pòdinìs.jpg|Provis di "Barcolane"!
Figure:Vile dai Gricui.jpg|Vile dai Gricui (vué di Pighin) cul piçul lago artificiâl
Figure:Ante 1949.jpg|Fotografie dal alt prime dal 1949
Figure:Inglesie.jpg |Dentri le glesie
Figure:Burel.jpg|Un salt da l'aghe
Figure:Vie stasion.jpg|Vie stazion di ca da glesie
Figure:Vie stasion2.jpg|Vie stasion di là da glesie
File:Madone de cinture.jpg|Sinte de Madone de cinturie che 'e ven partade in procession le quarte domenie di avost (Perdon dal paîs)


## Leams esternis
* Al mig aterât a Risan
* "Oggi è nato............." al cjant di Nadâl dal paîs fat dal coro de parochie
* Al gjeneràl Eisenhower su le "piste di Risan"
* Sito istitusionàl de aziende Pighin